Nicodemo sutiyoq fariseom karqa judiokuna kamachikuq.*
Paymi tutallan Jesusman watukuq hamuspan nirqa:
—Yachachikuq,
yachanikum yachachiwanaykikupaq Dios kachamususqaykita,
manam pipas atinmanchu qam hina kay milagrokuna ruraytaqa Dios paywan mana kaptinqa —nispa.
Jesusmi nirqa:
—Cheqaptapunim niki,
pipas mana mosoqmanta nacespaqa manam rikunqachu Diospa munaychakusqanta —nispa.
Chaymi Nicodemo tapurqa:
—¿Imaynataq runaqa machuña kachkaspaqa mosoqmantaqa nacemunman?
¿Icha atinmanchu mamanpa wiksanman kutiykuspa kasqallan nacemuyta?
—nispa.
Jesusñataqmi nirqa:
—Cheqaptapunim niki,
yakumantawan Espiritumanta pipas mana naceqqa Diospa munaychakusqanmanqa manam yaykunmanchu.
Runamanta nacemuqqa hina runallam,
Espiritumanta nacemuqñataqmi espirituña.
Amayá admirakuychu “Mosoqmantam nacenayki” nisqaywanqa.
Wayraqa maylawmantapas wayramunmi chaymi uyarinki qaparisqanta,
ichaqa manam yachankichu maymanta hamusqantapas nitaq mayman risqantapas,
chaynam Espiritumanta llapallan nacemuqkunaqa.
Chaymi Nicodemo mosoqmanta nirqa:
—¿Imaynataqcha chaykunaqa kanman?
—nispa.
Jesusñataqmi nirqa:
—Qamqa kanki Israel casta runakuna yachachiqmi ¿hinachkaspachum kaykunata mana yachanki?
Cheqaptapunim rimaniku yachasqaykumanta,
willakunikuñataqmi rikusqaykumanta hinaptinmi qamkuna mana creenkichikchu nisqaykuta.
Kay pachapi kaqkunallamanta niptiymi mana creenkichikchu,
chaynaqa ¿imaynataq creewaqchik hanaq pachapi kaqkunamanta willaptiyqa?
—Manam pipas rirqachu hanaq pachataqa,
ichaqa hanaq pachamanta uraykamuq Diosmanta Hamuq Runallam.
Chunniqpim broncemanta culebrata ruraspa Moises sayarichirqa,
chaynam Diosmanta Hamuq Runapas chakatasqa kanqa
chaynapi pipas payman iñiqqa wiñaypaqña kawsananpaq.
Kay pachapi runakunata Dios kuyasqanmanta.
—Diosqa ancha-anchatam kuyarqa runakunata,
chaymi sapallan Churinta qomurqa pipas paypi iñiqqa manaña puchukaspa wiñaypaqña kawsananpaq.
Diosqa kay pachamanqa kachamurqa sapallan Churintaqa manam runakunata juzgananpaqchu aswanqa salvananpaqmi.
—Diospa Churinpi iñiqqa manam juzgasqachu kanqa,
mana iñiqmi ichaqa juzgasqaña Diospa sapallan Churinpi mana iñisqanrayku.
Juzgasqaqa kachkanku,
kay pachaman achkiy hamuptinpas tutayaytaraq gustarusqankuraykum.
Tutayaytaqa gustarurqaku pakasqallapi tukuy ima rurasqanku mana allinlla kasqanraykum.
Llapa mana allin ruraqkunaqa cheqninmi achkiytaqa chay mana allin rurasqankuta mana rikuchikunankupaq.
Cheqapman hina ruraqkunam ichaqa asuykamunku achkiyman rurasqankunaqa Diospa yanapakuyninwan rurasqa kasqanta qawachikunanpaq.